《小舟溯川至山麓宿云路村馆》
明代·释今沼

夙予爱秋山，勉焉苦登践。曳楫随回川，望峰随几面。

轻舠属旋随，合沓形始见。微阳耀林麓，舍舟聊缱绻。

遂造云路峰，石门憩苔藓。村径有高下，茶坪或夷衍。

鸡犬恋茆茨，人事遂初善。投策高崖侧，解装情已缅。

虚窗对落日，孤松媚远甸。雷坛度疏雨，名泉暗流转。

清寐渐良宵，幽怀自兹眷。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。